KYK: Spanning ná moeilike 1ste ronde in Brussel | Netwerk24
KYK: Spanning ná moeilike 1ste ronde in Brussel
12 Julie 2018 06:49
Pres. Donald Trump van Amerika sê hy het Woensdag “ ’n goeie” vergadering gehad met Angela Merkel, kanselier van Duitsland, op die kantlyn van die Navo-beraad (Noord-Atlantiese Verdragsorganisasie), slegs ure nadat hy Duitsland hewig gekritiseer het oor die land se besteding aan beplande gasinvoere uit Rusland.
Staatshoofde het langs mekaar gestaan toe dit tyd word om vir die kameras te glimlag, maar die vriendelikheid was ver verwyderd van die kwessies in Brussel.
Pres. Donald Trump van Amerika en Theresa May, Britse premier, Woensdag in Brussel. Foto: Reuters
“Natuurlik is dit ’n ernstige saak as daar onenigheid is oor handel, maar dit is my werk om die negatiewe invloed op Navo te beperk,” het Jens Stoltenberg, sekretaris-generaal, aan joernaliste gesê.
Die groter kwessie vir Trump is egter die onderskeie lande se besteding aan verdediging, wat hy meen in die Navo-groepsverband, tot dusver deur Amerika gedra word.
Die vereiste is dat die lande se besteding 2% van hul bruto binnelandse produk moet wees, en Theresa May, Britse premier, was gou om te benadruk dat die land sy deel bring.
“Ons stel ’n voorbeeld en ons maak vandag bekend dat ons nóg 440 personeel na Navo na Afganistan stuur.”
Angela Merkel, Duitse kanselier, Woensdag in Brussel. Foto: Reuters
Merkel het benadruk ten spyte van Trump se kritiek oor ’n pyplyn wat teen $11 miljard in die Baltiese See aangelê word om gas van Rusland na Duitsland in te voer, maak Duitsland sy eie beleid.
“Ek het gesien hoe dele van Duitsland eens deur Rusland beheer was, en ek is bly dat ons vandag ’n herenigde federale republiek van Duitsland is.”
Navo-leiers sal Donderdag poog om die fokus te verskuif na Afganistan en hoe om die oorlog daar te beëindig. – Reuters
Meer oor: Brussel | Trump | Afghanistan
Trump maak moles nog vóór beraad
Tusk: ‘Trump moet sy bondgenote waardeer’